צניחת רחם

**צניחת רחם** (באנגלית: **Uterine prolapse**) היא מצב רפואי מקבוצת צניחת איברי האגן, המתרחש כאשר שרירי רצפת האגן והרצועות התומכות בו נחלשים או נמתחים, ואינם מסוגלים לספק תמיכה מספקת לרחם. כתוצאה מכך, הרחם גולש ממקומו האנטומי התקין אל תוך תעלת הנרתיק, ובמקרים חמורים אף בולט אל מחוץ לפתח הנרתיק. התופעה עלולה להשפיע משמעותית על איכות החיים, לגרום לאי-נוחות גופנית ולפגוע בתפקוד מערכת השתן והמין.  הטיפול יכול להיות שמרני או כירורגי, ומבוסס בדרך כלל על סימפטומי המטופלת והעדפותיה.

## גורמי סיכון

* הריונות ולידות נרתיקיות הם גורם הסיכון המשמעותי ביותר. לחץ מתמשך על רקמות החיבור ופגיעה בעצב  (Pudendal nerve) במהלך הלידה מחלישים את התמיכה.
* גיל ומנאופוזה-ירידה ברמות האסטרוגן גורמת לאטרופיה של הרקמות התומכות ברחם.
* לחץ תוך-בטני כרוני כתוצאה מהשמנת יתר, שיעול כרוני, עצירות מתמשכת או הרמת משאות כבדים.
* גורמים גנטיים המשפיעים על רקמת חיבור, כמו תסמונת אהלרס-דנלוס.

## פתופיזיולוגיה
במצבו התקין מעוגנת הרחם באמצעות פעולה משולבת של שרירי רצפת האגן, מגוון רצועות, הפסציה האגנית ודופן הנרתיק. לשריר levator ani-מעלית פי הטבעת תפקיד מרכזי בתמיכת איברי האגן,  הוא פועל כסל המחזיק את איברי האגן במצב תלוי. הרצועות האוטרוסקרליות (uterosacral ligaments) מחברות ומקבעות את הרחם, צוואר הרחם והחלק העליון של הנרתיק אל עצם העצה (sacrum). צניחה מתרחשת כאשר הרצועות התומכות נעשות חלשות ואינן מסוגלות להחזיק את הרחם במקומה או כאשר שרירי רצפת האגן נחלשים. 

צניחת רחם מתרחשת כאשר יש פגיעה באחד או יותר מן המבנים המסייעים להחזיק את הרחם במקומה. היחלשות של שרירי ה־levator ani יכולה להתרחש במהלך לידה נרתיקית, שבה חלקים מן השריר עלולים להתנתק מן האגן הגרמי, או בעקבות שינויים במערכת השרירים, הקשורים לגיל. מצבים אלו עלולים להוביל לאובדן התמיכה ברחם. הריון, לידה נרתיקית או פגיעה יכולים גם למתוח ולהחליש את הרצועות האוטרוסקרליות (uterosacral ligaments), ולגרום לתמיכה לקויה או לשינוי מיקום של הרחם, כך שאינו נתמך כראוי על ידי שרירי רצפת האגן. בעיות בדופן הנרתיק, כגון טראומה או אובדן התמיכה של השריר החלק בדופן, עלולות להביא לצניחת הרחם כלפי מטה עקב אובדן התמיכה. כאשר הרחם צונחת, היא גוררת גם את החלק העליון של הנרתיק (הנרתיק האפיקלי), בשל הקשר האנטומי ביניהם.

בנוסף, שרירי האגן ורקמות החיבור רגישים לאסטרוגן ומגיבים לשינויים ברמתו. חסר באסטרוגן, המתרחש בתקופת גיל המעבר, עשוי להשפיע על ייצור הקולגן הדרוש לבניית רקמת החיבור המרכיבה את הרצועות והפסיות, ובעקבות זה לתרום לצניחת הרחם. זהו גם אחד ההסברים לכך שהפרעות ברקמת חיבור עשויות להוות גורם סיכון לצניחת רחם.

צניחת הרחם מסווגת לדרגות חומרה שונות. המדד נקרא **POP-Q** (Pelvic Organ Prolapse Quantification):
* דרגה 0: ללא צניחה.
* דרגה 1: הנקודה הנמוכה ביותר של האיבר הצנוח, נמצאת בטווח של בין 1 ס"מ מעל למישור קרום הבתולים(Hymenal Ring) לבין 1 ס"מ מתחתיו.
* דרגה 2: קצה הרחם נמצא בין סנטימטר מעל גובה הקרום לבין סנטימטר מתחת לגובה הקרום. כלומר, בגובה קרום הבתולין.
* דרגה 3: הנקודה הנמוכה ביותר של הרחם, נמצאת יותר מ-1 ס"מ מתחת למישור ה-**Hymen**, אך אורכה הכולל קטן ב-2 ס"מ לפחות מאורך הנרתיק הכולל (כלומר, הצניחה בולטת החוצה אך אינה מלאה).
* דרגה 4: צניחה מלאה.

## גורמי סיכון
### לידה נרתיקית
צניחת רחם מופיעה בעיקר בקרב נשים שעברו לידות וגינאליות. חוקרים משוודיה מצאו כי הפרש שיעור התופעה בין נשים שעברו לידה ובין נשים שלא עומד על כ-38.2%. חוקרים משערים כי שכיחות זו עולה עקב הפגיעות אשר עשויות להתרחש במהלך לידה וביניהן פגיעה בעצב הפודנדלי , ברקמת החיבור ובשרירי האגן.

### גיל
ככל שגיל האישה עולה ככה עולה הסבירות שיתחיל אצלה תהליך של צניחת רחם. זאת ככל הנראה עקב תהליכים טבעיים המתרחשים בכניסה לגיל הבלות. לאחר הפסקת הווסת מופיעים שינויים בגמישות הרקמות המקבעות את הרחם למקומו ובחוזק השרירים.

### לחץ תוך בטני מוגבר
לחץ בטני מוגבר יכול להגרם מכמה גורמים ביניהם מחלה חסימתית כרונית של דרכי האוויר, שיעולים תכופים, מאמץ בשירותים, השמנת יתר והרמת משקל כבד. הלחץ המוגבר גורם לנזקים מבניים לרצועות והשרירים התומכים ברחם.

### ניתוחים קודמים לתיקון צניחה
30%מהנשים שעברו ניתוח יזדקקו לאחד נוסף.

### גורמים גנטיים
ישנה סבירות גבוהה יותר שלאישה תופיע צניחת רחם במידה וקרובות משפחתה לוקות גם הן בתופעה.

## תסמינים
נשים עם צניחת רחם ירגישו אי נוחות, תחושת מלאות, כובד ולחץ בנרתיק. בצניחה מתקדמת יותר יוחמרו הסימנים וייתכן והאישה תרגיש בקושי לשבת וכן יופיע בלט באיבר המין. עקב הלחץ אשר מפעילה הרחם באזור, עשויים להופיע תסמינים נוספים וביניהם כאב באזור האגן, אצירת שתן, דליפת שתן ועצירות. בנוסף, בעקבות תחושת אי הנוחות ייתכן ותחול ירידה בחשק המיני.

## טיפול

### טיפול שמרני
הטיפול השמרני מיועד לרוב לנשים עם צניחה בדרגות קלות עד בינוניות (דרגות 1–2 בשיטת POP-Q), או לנשים שאינן מעוניינות או יכולות לעבור הליך כירורגי:

* פיזיותרפיה של רצפת האגן-מרכיב מרכזי בטיפול. הפיזיותרפיה כוללת הערכה תפקודית של שרירי האגן ובניית תוכנית לחיזוק, שיפור גיוס שרירי ולימוד הרגלים נכונים להפחתת לחץ תוך-בטני כמו טכניקות נשימה והרמת משאות. מחקרים מראים כי פיזיותרפיה ייעודית יכולה להפחית את חומרת התסמינים ולמנוע את החמרת הצניחה.
* שינויי אורח חיים-הפחתת משקל, טיפול בעצירות כרונית והפסקת עישון (להפחתת שיעול) הם צעדים משלימים לפיזיותרפיה להפחתת העומס המכני על הרחם.
* פסארי (Pessary)- הכנסת התקן סיליקון לנרתיק לתמיכה מכנית לרחם.

### טיפול כירורגי
ישנן אופציות כירורגיות שונות ביניהן:
* כריתת רחם.
* סקרוקולפופקסיה, זהו ניתוח בו תולים ומעגנים את הנרתיק מעצם העצה.
* קולפוקליזיס, ניתוח להחזרת הרחם ובו סוגרים את תעלת הנרתיק.
* תפירת צוואר הרחם לאחת מרצועות התמיכה.
* שימוש ברשת סינתטית להרמת הרחם, נחשב לטיפול נסיוני וחדיש יחסית.

## ראו גם
* רחם
* אגן
* נרתיק
* כריתת רחם
* אי-תפקוד רצפת האגן
* בלט השלפוחית
* תרגילי קיגל
* אנטרוצלה
* רקטוצלה
* פיזיותרפיה

## לקריאה נוספת
* "על הרצפה" מאמרה של איתם אלינור במגזין הורים וילדים משנת 2011
* ניתוח לתיקון צניחת אברי האגן בעזרת ערכת רשת Prolift® : מחקר עוקבה היסטורי להערכת תוצאות ארוכות הטווח במרכז הרפואי "אסף הרופא" -אברמוביץ, ענת (דוקטור לרפואה)
* נייר עמדה-היבטים אתיים לטיפול בריצפת אגן

* Richardson, D. A., Scotti, R. J., & Ostergard, D. R. (1989). Surgical management of uterine prolapse in young women. ***The Journal of reproductive medicine***, *34*(6), 388-392.
* 


## קישורים חיצוניים

* מאמר מאת טל ברק וד"ר ליאור לבנשטיין "צניחת האגן" 1 בנובמבר 2009
* 
* מאמר מאת ד"ר לבנשטיין וד"ר איתמר נצר צניחת אברי האגן- רחם ונרתיק
* מידע על צניחת רחם באתר קופת החולים כללית
* מידע על צניחת רחם באתר של גלית בראלי המטפלת בתופעה
* מאמר מאת פיליפ רחמנו אודות מעקב אחרי נשים שעברו ניתוח לפרוסקופי 6 בנובמבר 2013 (אנגלית)
* אתר Oxford Gynaecology and Pelvic Floor Centre מידע על צניחת רחם (אנגלית)
* [מאמר](http://onlinelibrary.wiley.com/doi/10.1002/14651858.CD003882.pub4/abstract?systemMessage=Wiley+Online+Library+usage+report+download+page+will+be+unavailable+on+Friday+24th+November+2017+at+21:00+EST+/+02.00+GMT+/+10:00+SGT+(Saturday+25th+Nov+for+SGT) העוסק באופציות העומדות בפני מטפל במסגרת הטיפול השמרני (אנגלית)

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:הפרעות לא דלקתיות של מערכת המין הנשית